Näyttelijä Pentti Siimes on kuollut.

Pentti Siimes kuoli torstai-iltana pitkällisen sairauden jälkeen 87-vuotiaana.

Asiasta kertovat hänen omaisensa.

Veteraaninäyttelijä teki pitkän uran suomalaisen tv- ja teatteritaiteen parissa.

Siimes oli 9-vuotias, kun hän käveli Helsingin rautatieaseman viertä Kansallisteatterin ohi ja totesi mielessään: tuo on minun tuleva työpaikkani.

Teatteri vei nuoren Siimeksen mennessään ja ensimmäisen roolinsa Kansallisteatterissa hän näytteli vuonna 1953 – samana vuonna, jolloin hän valmistui Teatterikoulusta.

Siimes työskenteli Suomen Kansallisteatterin näyttelijänä vuodet 1953–1994, ja jatkoi siellä myös vierailevana näyttelijänä eläkkeelle jäämisensä jälkeen.

Pentti Siimes oli naimisissa näyttelijä Elina Pohjanpään kanssa vuodesta 1956 vuoteen 1996, jolloin Pohjanpää menehtyi pitkän sairauden jälkeen. Parilla on kolme tytärtä.

Vuonna 2008 Siimes joutui lopettamaan näyttelijäuransa terveydellisistä syistä.

Siimes muistetaan parhaiten roolisuorituksistaan Tuntemattoman sotilaan Määttänä sekä Komisario Palmu - ja Vääpeli Körmy -elokuvista. Lisäksi hänet on nähty muun muassa Spede Showssa, Parempi myöhään... -sarjassa sekä Helsingin Kaupunginteatterin suositussa Kvartetti -näytelmässä vuosina 2002–2007.

Siimes näytteli myös Ylen Ilkamat-viihdesarjassa. Alla olevalla Ylen Elävässä arkistossa julkaistulla videolla Siimeksen lisäksi esiintyy Marja Korhonen.

Voit katsoa videon myös täältä.